ग्रीस पहुंचा गद्दाफी का दूत, ब्रेगा में घमासान जारी  
गद्दाफी की सेना और विद्रोहियों के बीच घमासान लगातार तीसरे दिन जारी है और गठबंधन सेना भी सरकारी बलों पर लगातार हवाई हमले कर रही है।
लीबिया के कार्यवाहक विदेशमंत्री अब्देल अती अल-ओबीदी देश में जारी संघर्ष का समाधान निकालने के लिए ग्रीस पहुंचे हैं जबकि प्रमुख लीबियाई शहर ब्रेगा पर कब्जे के लिए कर्नल मुअम्मार गद्दाफी की सेना और विद्रोहियों के बीच घमासान लगातार तीसरे दिन जारी है और गठबंधन सेना भी सरकारी बलों पर लगातार हवाई हमले कर रही है।   वेबसाइट 'अलजजीरा डॉट नेट' के अनुसार अल-ओबीदी ने ग्रीस के प्रधानमंत्री जॉर्ज पापेंद्रो से एथेंस में मुलाकात कर कहा है कि कर्नल गद्दाफी लीबिया में जारी संघर्ष का अंत चाहते हैं। ग्रीस के विदेश मंत्री दिमित्रिस द्राउत्सस ने कहा, "ऐसा लगता है कि लीबियाई सरकार समस्या का समाधान चाहती है।" उन्होंने कहा कि ओबीदी की माल्टा और तुर्की जाने की भी योजना है। ज्ञात हो कि ओबीदी रविवार को सीमा पार कर ट्यूनीशिया पहुंचे और वहां दजेरबा हवाईअड्डे से एक उड़ान के जरिए ग्रीस की राजधानी एथेंस पहुंचे थे।   ग्रीस के विदेशमंत्रालय ने एक बयान में कहा है कि ग्रीस, लीबिया में जारी संकट के राजनीतिक, कूटनीतिक समाधान के लिए प्रतिबद्ध है। बयान में कहा गया है, "हम अंतरराष्ट्रीय समुदाय के स्पष्ट संदेश को दोहराते हैं : संयुक्त राष्ट्र के प्रस्ताव का सम्मान हो और वह पूरी तरह लागू हो, हिंसा रोकने खासतौर से लीबिया की नागरिक आबादी के खिलाफ जारी हिंसा रोकने के लिए तत्काल संघर्ष विराम हो।" लीबिया की राजधानी त्रिपोली में कोई भी सरकारी अधिकारी ओबीदी की इस यात्रा पर टिप्पणी करने के लिए तत्काल उपलब्ध नहीं हो पाया है। उधर, पापेंद्रो के कार्यालय ने कहा है कि लीबियाई प्रधानमंत्री बगदादी अल-महमूदी ने शनिवार को फोन पर हुई बातचीत के दौरान ओबीदी की यात्रा के लिए अनुरोध किया था। पापेंद्रो ने तुर्की के प्रधानमंत्री रेसेप तईप एरडोगन से भी लीबिया संकट पर रविवार को चर्चा की। पापेंद्रो ने भी कतर, तुर्की और ब्रिटेन के नेताओं से लीबिया संकट पर फोन पर बातचीत की है।   उधर, सरकारी बलों ने ब्रेगा के पूर्व में रविवार को विद्रोहियों पर तोपों से हमले किए, उसके बाद सैकड़ों की संख्या में विद्रोहियों ने रॉकेटों के जरिए सरकारी बलों पर जवाबी हमले किए। शहर के पश्चिमी हिस्से में काला धुंआ उड़ता हुआ देखा गया। कुछ विद्रोहियों ने कहा है कि सेना से बगावत कर आए कुछ बेहतर प्रशिक्षित लड़ाके शहर के अंदर अभी भी गद्दाफी के सैनिकों से जूझ रहे हैं।  विद्रोही, शहर के पश्चिमी छोर के पास स्थित एक विश्वविद्यालय परिसर में घुसने में सफल हो गए हैं। वहां संघर्ष की स्थिति बनी हुई है, जब विद्रोही एक महीने पहले उस इलाके में पहुंचे थे। लेकिन गद्दाफी के सैनिकों पर हो रहे हवाई हमले के बावजूद विद्रोही आगे नहीं बढ़ पा रहे हैं। अजदाबिया के मुख्य अस्पताल के चिकित्सकों के अनुसार रविवार को चार लोग मारे गए थे और नौ अन्य घायल हो गए थे।   इस बीच तुर्की के एक पोत ने मिसराता में हाल के संघर्ष में घायल हुए 250 से अधिक लोगों को बचाने में मदद की है। अस्पताल की सुविधा वाला अंकारा नामक यह पोत तुर्की नौसेना के दो युद्धपोतों व वायु सेना के 10 एफ-16 लड़ाकू विमानों के सुरक्षा घेरे में पहुंचा था।